A BIZOTTSÁG 1179/2006/EK RENDELETE
(2006. augusztus 1.)
a baromfihús-ágazatbeli vámkontingensek megnyitásáról és kezeléséről szóló 1251/96/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a baromfihús piacának közös szervezéséről szóló, 1975. október 29-i 2777/75/EGK tanácsi rendeletre (1) és különösen annak 3. cikke (2) bekezdésére és 6. cikke (1) bekezdésére,
mivel:
(1)
Az 1251/96/EK bizottsági rendelet (2) rendelkezik vámkontingensek megnyitásáról és kezeléséről a baromfihús-ágazatban.
(2)
A 2006/333/EK tanácsi határozattal (3) jóváhagyott, az 1994. évi Általános Vám- és Kereskedelmi Egyezmény (GATT) XXIV. cikke 6. pontja és XXVIII. cikke értelmében az Európai Közösség és az Amerikai Egyesült Államok között levélváltás formájában létrejött megállapodás (4) előírja a baromfihúsra vonatkozó éves vámkontingens emelését (erga omnes) 49 tonnával a „bontott csirke frissen, hűtve vagy fagyasztva”, 4 070 tonnával a „baromfidarabok frissen, hűtve vagy fagyasztva”, 1 605 tonnával a „darabok szárnyasokból”, és 201 tonnával a „pulykahús frissen, hűtve vagy fagyasztva” tételek tekintetében.
(3)
A „darabok szárnyasokból” termékre vonatkozó vámkontingens emelése feleslegessé teszi az 1251/96/EK rendelet 2. cikkének második bekezdését.
(4)
Az Európai Unió 2007. január 1-jei, Bulgáriával és Romániával történő esetleges kibővülésére figyelemmel célszerű 2007 első negyedéve tekintetében módosítani az engedélykérelmek benyújtására meghatározott időszakot.
(5)
Az 1251/96/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 1251/96/EK rendelet a következőképpen módosul:
1.
A 2. cikk második bekezdését el kell hagyni.
2.
Az 5. cikk (1) bekezdése a következő albekezdéssel egészül ki:
„A 2007. január 1-jétőlmárcius 31-ig tartó időszak tekintetében az engedélykérelmeket 2007. január első tizenöt napjában kell beadni.”
3.
A mellékleteket e rendelet mellékletének szövege váltja fel.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2006. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 1-jén.